CELEX: 32010R0858
Language: hu
Date: 2010-09-28 00:00:00
Title: A Bizottság 858/2010/EU rendelete ( 2010. szeptember 28. ) a 951/2006/EK rendeletnek a kvótán felüli kivitel és a kiviteli engedélyek tekintetében történő módosításáról

29.9.2010   
            
            
               HU
            
            
               Az Európai Unió Hivatalos Lapja
            
            
               L 254/29
            
         A BIZOTTSÁG 858/2010/EU RENDELETE
   (2010. szeptember 28.)
   a 951/2006/EK rendeletnek a kvótán felüli kivitel és a kiviteli engedélyek tekintetében történő módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 134. cikkére, valamint 161. cikkének (3) bekezdésére, összefüggésben 4. cikkével,
   mivel:
   
               (1)
            
            
               A cukorágazatban harmadik országokkal folytatott kereskedelem tekintetében a 318/2006/EK tanácsi rendelet végrehajtására vonatkozó részletes szabályok megállapításáról szóló, 2006. június 30-i 951/2006/EK bizottsági rendelet (2) megállapítja a cukorágazatban a kvótán felüli kivitelre vonatkozó részletes szabályokat.
            
         
               (2)
            
            
               A 951/2006/EK rendelet 4c. cikke előírja, hogy a kvótán felüli cukor- és/vagy izoglükóz-kivitel szempontjából nem jogosult rendeltetési helyek esetében mely dokumentumokkal kell igazolni az említett termékek rendeltetési helyre történő megérkezését. A kis cukormennyiségek esetében ugyanakkor az esetleges kereskedelmi csalás kockázata meglehetősen csekély. A szükséges adminisztratív feladatok egyszerűsítése érdekében ezért ajánlatos rendelkezni arról, hogy a 25 tonnát nem meghaladó mennyiségek esetében az említett szabálytól el lehessen térni.
            
         
               (3)
            
            
               A 951/2006/EK rendelet 7c. cikke megállapítja a kvótán felüli kivitelre vonatkozó értesítéssel kapcsolatos rendelkezéseket. A kvótán felüli kiviteli rendszer megfelelőbb kezelése céljából helyénvaló egyértelműsíteni, hogy a tagállamoknak a kérelmezett mennyiségeket kérelmezők szerint is le kell bontaniuk.
            
         
               (4)
            
            
               A kvótán felül előállított cukor és izoglükóz kivitelére a 2010/2011-es gazdasági év végéig alkalmazandó mennyiségi korlátozás megállapításáról szóló, 2010. május 7-i 397/2010/EU bizottsági rendelet (3) 1. cikkének (1) bekezdése a 2010/2011-es gazdasági év vonatkozásában a 1701 99 KN-kód (azaz hat számjegyű kód) alá tartozó fehér cukorra 650 000 tonnás mennyiségi korlátozást állapít meg. Amikor sok kiviteli engedély iránti kérelem érkezik be és az éves mennyiségi korlátozás elérése hamar bekövetkezik, előfordulhat, hogy a különböző KN-kódok alá tartozó fehér cukrot exportáló piaci szereplők nem jutnak hozzá a hagyományos piacaik ellátásához szükséges valamennyi engedélyhez. A kvótán felüli rendszer fokozott rugalmassága érdekében indokolt lehetővé tenni, hogy a 1701 99 KN-kód alá tartozó egy bizonyos fehércukor-termék kivitelére kibocsátott engedélyek az ugyanazon KN-kód alá tartozó más fehércukor-termékek kiviteléhez is felhasználhatóak legyen.
            
         
               (5)
            
            
               A 951/2006/EK rendelet 8a. cikkének b) pontja értelmében a kvótán felüli cukor és izoglükóz kivitelére vonatkozó, 2010. április 1-jétől kiállított engedélyek a kiállításuk dátumától az azt követő ötödik hónap végéig érvényesek. Ez azonban egyes exportőrök, nevezetesen a hagyományos piacaik e termékkel való ellátását a teljes gazdasági év során biztosító exportőrök számára komoly nehézségeket okozhat. Indokolt ezért a 2009/2010-es gazdasági évre vonatkozó rendelkezéseket állandó jelleggel alkalmazni.
            
         
               (6)
            
            
               A mezőgazdasági termékekre vonatkozó behozatali és kiviteli engedélyek és előzetes rögzítési igazolások rendszerének alkalmazására kialakított részletes közös szabályok megállapításáról szóló, 2008. április 23-i 376/2008/EK bizottsági rendelet (4) 1. cikke (2) bekezdése b) pontjának i. alpontjával összhangban a 1701 KN-kód alá tartozó cukortermékek kivitele esetén kiviteli engedélyt kell bemutatni. Az említett rendelet II. mellékletének II. része alapján a letétbe helyezendő biztosíték összege 110 EUR/tonna. A jogbiztonság és a piaci szereplők közötti egyenlő bánásmód biztosítása érdekében a 951/2006/EK rendelet 12a. cikkének (1) bekezdésében helyénvaló egyértelművé tenni, hogy a kvótán felüli cukor kivitele esetén is biztosítékot kell letétbe helyezni.
            
         
               (7)
            
            
               A 951/2006/EK rendeletet ezért ennek megfelelően módosítani kell.
            
         
               (8)
            
            
               Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
            
         ELFOGADTA EZT A RENDELETET:
   1. cikk
   A 951/2006/EK rendelet a következőképpen módosul:
   
               1.
            
            
               A IIa. fejezetben a 4c. cikk a következő (4) bekezdéssel egészül ki:
               „(4)   A legfeljebb 25 tonnás cukormennyiségre vonatkozó kiviteli nyilatkozatok esetében, amennyiben teljesülnek a 612/2009/EK bizottsági rendelet (5) 24. cikke (2) bekezdésének a) és b) ponjában szereplő feltételek, a tagállamok mentesítik az exportőröket az e cikk (1) bekezdése, valamint (2) bekezdésének b) és c) pontja szerinti igazoló dokumentumok bemutatására vonatkozó kötelezettség alól. A 612/2009/EK rendelet 17. cikkének (3) bekezdése szerinti fuvarokmányt vagy annak másolát továbbra is mindenképpen be kell mutatni.
            
         
               2.
            
            
               A III. fejezet a következőképpen módosul:
               
                           a)
                        
                        
                           A 7c. cikk (1) bekezdésének második albekezdése helyébe a következő szöveg lép:
                           „A kérelmezett mennyiségek megadása kérelmezőnként és nyolc számjegyű KN-kód szerinti bontásban történik, a kérelmezők nevének feltüntetése nélkül. A tagállamok arról is tájékoztatják a Bizottságot, ha egyetlen kiviteli engedély iránti kérelem sem került benyújtásra.”
                        
                     
                           b)
                        
                        
                           A fejezet a következő 7f. cikkel egészül ki:
                           „7f. cikk
                           A kvótán felüli cukorra vonatkozó kiviteli engedélyek felhasználása
                           A 1701 99 KN-kód alá tartozó, kvótán felüli fehér cukorra vonatkozó kiviteli engedélyeken szerepel a 1701 99 10 és a 1701 99 90 KN-kód, és ezen engedélyek az említett kódok mindegyikére érvényesek.”
                        
                     
                           c)
                        
                        
                           A 8a. cikk helyébe a következő szöveg lép:
                           „8a.
                           A kvótán felüli kivitelekre vonatkozó kiviteli engedélyek érvényessége
                           E rendelet 5. cikkének rendelkezéseitől eltérve az 1234/2007/EK rendelet 61. cikke első bekezdése d) pontjának megfelelően meghatározott mennyiségi korlátozás figyelembevételével kiállított kiviteli engedélyek az alábbiak szerint érvényesek:
                           
                                       a)
                                    
                                    
                                       az érintett gazdasági év október 1-je és április 30-a között kiállított engedélyek a szóban forgó gazdasági év szeptember 30-áig érvényesek;
                                    
                                 
                                       b)
                                    
                                    
                                       az érintett gazdasági év május 1-je és szeptember 30-a között kiállított engedélyek a kiállításuk dátumától az azt követő ötödik hónap végéig érvényesek.”
                                    
                                 
                     
         
               3.
            
            
               Az V. fejezetben a 12a. cikk a következőképpen módosul:
               
                           a)
                        
                        
                           Az (1) bekezdés helyébe a következő szöveg lép:
                           „(1)   A kérelmező a kvótán felüli cukor esetében tonnánként 110 EUR, izoglükóz esetében pedig a nettó szárazanyag-tartalom után tonnánként 42 EUR biztosítékot helyez letétbe.”
                        
                     
                           b)
                        
                        
                           A (4) bekezdés helyébe a következő szöveg lép:
                           „(4)   A kvótán felüli cukor és/vagy izoglükóz-kivitel tekintetében kizárt egyes rendeltetési helyek esetében az (1) bekezdésben említett biztosítékot csak akkor lehet felszabadítani, ha az e cikk (3) bekezdésében és az e rendelet 4c. cikkében szereplő feltételek teljesülnek.”
                        
                     
         2. cikk
   Hatálybalépés
   Ez a rendelet 2010. október 1-jén lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2010. szeptember 28-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 299., 2007.11.16., 1. o.
   
      (2)  HL L 178., 2006.7.1., 24. o.
   
      (3)  HL L 115., 2010.5.8., 26. o.
   
      (4)  HL L 114., 2008.4.26., 3. o.
   
      (5)  HL L 186., 2009.7.17., 1. o.”